Nariadenie vlády
Slovenskej republiky
z 23. januára 2002

o úhrade za dobývací priestor, úhrade za vydobyté nerasty
a o úhrade za uskladňovanie plynov alebo kvapalín

	Vláda Slovenskej republiky podľa § 32a ods. 14 zákona č. 44/1988 Zb. o ochrane a využití nerastného bohatstva (banský zákon) v znení zákona Slovenskej národnej rady č. 498/1991 Zb. a zákona č. 558/2001 Z. z. nariaďuje:

§ 1
Výpočet úhrady za dobývací priestor

	(1) Úhrada za dobývací priestor sa za každý kalendárny rok vypočíta ako súčin  sadzby úhrady a  plošného obsahu dobývacieho priestoru vyjadreného v  km^2 zaokrúhleného na celé číslo smerom nahor.

	(2) Výpočet úhrady za dobývací priestor sa vykoná v priznaní úhrady za dobývací priestor podľa prílohy č. 1.

§ 2
Platenie úhrady za dobývací priestor

	Úhrada za dobývací priestor vypočítaná podľa § 1 sa platí na osobitný účet štátneho rozpočtu, ktorý vedie obvodný banský úrad, v obvode pôsobnosti^1) ktorého sa nachádza dobývací priestor. Obvodný banský úrad rozdelí 50 % výnosu úhrady za dobývací priestor obciam podľa veľkosti častí dobývacieho priestoru v ich územiach.

§ 3
Výpočet úhrady za vydobyté nerasty

(1)	Úhrada za vydobyté nerasty sa za každý štvrťrok kalendárneho roka vypočíta ako súčin podielu nákladov na dobývanie nerastov k celkovým nákladom na zhotovenie výrobkov z vydobytých  nerastov, tržieb dosiahnutých za odpredané výrobky zhotovené z vydobytých nerastov a sadzby úhrady. Sadzba úhrady za vydobyté nerasty podľa druhu nerastu je uvedená v prílohe č. 2.
(2) Náklady na dobývanie nerastov pozostávajú z vlastných nákladov (priame a nepriame náklady)^2) vynaložených v príslušnom štvrťroku na otvárku, prípravu a dobývanie výhradného ložiska vrátane dopravy vydobytého nerastu až po miesto, kde vydobytý nerast vstupuje do procesu jeho úpravy a zušľachťovania a ďalšieho spracovania na výrobky, ako aj vlastných nákladov na zriaďovanie, zabezpečovanie a likvidáciu banských diel a lomov a na zriaďovanie a prevádzku odvalov, výsypiek a odkalísk potrebných na otvárku, prípravu a dobývanie výhradného ložiska.^3)

	(3) Celkové náklady na zhotovenie výrobkov z vydobytých nerastov pozostávajú z nákladov na dobývanie nerastov (odsek 2) a ďalších vlastných nákladov vynaložených na úpravu a zušľachtenie vydobytých nerastov^4) a ich ďalšie spracovanie na výrobky až po predaj týchto výrobkov.

	(4) Ak sa vydobytý nerast bez jeho úpravy a zušľachťovania a ďalšieho spracovania priamo odpredáva ako výrobok, náklady na dobývanie sú totožné s celkovými nákladmi na zhotovenie výrobkov z vydobytých nerastov.

	(5) Do tržby za výrobky zhotovené z vydobytých nerastov v príslušnom štvrťroku sa zarátava tržba dosiahnutá za odpredané výrobky, ako aj predpokladaná tržba za výrobky použité pre vlastnú potrebu, a to vo výške, ako by tieto výrobky boli odpredané.

	(6) Výpočet úhrady za vydobyté nerasty sa vykoná v priznaní úhrady za vydobyté nerasty podľa prílohy č. 3.

§ 4
Platenie úhrady za vydobyté nerasty

	Úhrada za vydobyté nerasty vypočítaná podľa § 3 sa platí na osobitný účet štátneho rozpočtu, ktorý vedie obvodný banský úrad, v obvode pôsobnosti^1) ktorého sa nachádza dobývací priestor určený na dobývanie nerastov, za ktoré sa úhrada platí.

§ 5
Výpočet úhrady za uskladňovanie plynov alebo kvapalín

	(1) Úhrada za uskladňovanie plynov alebo kvapalín^5) sa vypočíta ako súčin množstva uskladneného (zatlačeného) plynu v m^3 alebo kvapaliny v tonách v príslušnom štvrťroku a sadzby úhrady podľa odseku 2.

	(2) Sadzba úhrady za 1 m^3 plynu alebo 1 t kvapaliny je 0,015 Sk.

	(3) Výpočet úhrady za uskladňovanie plynov alebo kvapalín sa vykoná v priznaní úhrady za uskladňovanie plynov alebo kvapalín podľa prílohy č. 4.

§ 6
Platenie úhrady za uskladňovanie plynov alebo kvapalín

	Úhrada za uskladňovanie plynov alebo kvapalín vypočítaná podľa § 5 sa platí na osobitný účet štátneho rozpočtu, ktorý vedie obvodný banský úrad, v obvode pôsobnosti^1) ktorého sa toto uskladňovanie uskutočňuje.

§ 7
Vedenie účtov úhrad

	Podkladom na vedenie osobitných účtov podľa § 2, 4 a 6 sú priznania úhrad (§ 1 ods. 2, § 3 ods. 6 a § 5 ods. 3), doklady o zaplatení úhrady, o znížení úhrady, o povolení odkladu platenia úhrady a zaplatení príslušných úrokov a doklady o vyrubení a zaplatení penále za oneskorené zaplatenie úhrady.

§ 8
Prechodné ustanovenia

	Sadzby úhrad uvedené v prílohe č. 2 v písmenách b) a  e) sú platné pre kalendárny rok 2002; sadzby pre kalendárny rok 2003 sú 1 % a pre kalendárny rok 2004 a ďalšie roky sú 0,1 %.

§ 9
Zrušovacie ustanovenie

	Zrušuje sa nariadenie vlády Slovenskej republiky č. 155/1994 Z. z. o úhrade za dobývací priestor a úhrade za vydobyté nerasty.

§ 10
Účinnosť

	Toto nariadenie nadobúda účinnosť 15. februára 2002.

Mikuláš   D z u r i n d a   v. r. 
predseda vlády Slovenskej republiky

3

										
								
Príloha č. 1 nariadenia vlády
								Slovenskej republiky č.../2001 Z.z.

Priznanie úhrady za dobývací priestor
za rok ...................

1.	Názov a sídlo organizácie, ktorá má určený dobývací priestor (platiteľ úhrady):

     .........................................................................................................................................

2.	Názov dobývacieho priestoru:

     .........................................................................................................................................

3.	Druh nerastu alebo skupiny nerastov, pre ložisko ktorých bol dobývací priestor určený:

.........................................................................................................................................

4.	Plošný obsah dobývacieho priestoru v km^2 zaokrúhlený na celé číslo smerom nahor:

     .........................................................................................................................................

5.   Sadzba úhrady: 5 000,- Sk/km^2 (§ 32a ods. 1 banského zákona)

6.   Úhrada za dobývací priestor (bod 4 x bod 5) Sk: .............................

7.   Úhrada za dobývací priestor ...................... Sk zaplatená na osobitný účet štátneho rozpočtu č. ............................ dňa ............................

V............................ dňa ..........................

							      odtlačok pečiatky a meno a podpis
							    štatutárneho zástupcu platiteľa úhrady

Príloha č. 2 nariadenia vlády
								Slovenskej republiky č...../2001 Z.z.

Sadzba úhrady za vydobyté nerasty podľa druhu nerastu

Druh nerastu									     Sadzba úhrady v %
_______________________________________________________________________

a)   rádioaktívne nerasty 										10        
b)   nerasty, z ktorých možno priemyselne vyrábať kovy s výnimkou
      rúd zlata a striebra										  2
c)   rudy zlata a striebra										  5
d)   magnezit												  3
e)   lignit a uhlie											  2
f)    ropa, horľavý zemný plyn, ako aj bituminózne horniny vhodné na 
      energetické využitie 										  5
g)   kamenná soľ, draselné, bórové, brómové a jódové soli					  5
h)   nerasty, z ktorých možno priemyselne vyrábať fosfor, síru, fluór
      alebo ich zlúčeniny										  4
i)    grafit, azbest, sľuda, diatomit, minerálne farbivá, bentonit			            3
j)    baryt, mastenec											  4
k)   sklársky a zlievárenský piesok						                       6
l)    kremeň, kremenec, vápenec, dolomit, slieň, čadič, znelec, trachyt, pokiaľ sú
      tieto nerasty vhodné na chemickotechnologické spracovanie alebo spracovanie
      tavením												  6
m)  granit, granodiorit, diorit, gabro, diabas, hadec, dolomit, vápenec, 
      pokiaľ sú blokovo dobývateľné a leštiteľné, a travertín   					  7
n)   technicky použiteľné kryštály nerastov a drahé kamene					  8
o)   nerasty, z ktorých možno priemyselne vyrábať prvky vzácnych zemín 
      a prvky s vlastnosťou polovodičov								  6
p)   halloyzit, sadrovec, anhydrit, perlit, zeolit							  4
r)    keramické a žiaruvzdorné íly a ílovce							  4
s)   kaolín												  6
t)    živcové pegmatity									            2
u)	mineralizované vody, z ktorých možno priemyselne získať 
      vyhradené nerasty 									            4
v)   technicky využiteľné prírodné plyny, ak nepatria  k plynom uvedeným
      v písmene f)											  5

Nevyhradené nerasty výhradných ložísk (§ 43 ods. 6 banského zákona v znení neskorších predpisov).

w)   štrkopiesky a piesky								                    0,5
x)    tehliarske hliny, hliny, ílovce a ostatné korekčné nerasty na výrobu
      cementu											         0,4
y)   nerasty na výrobu abrazív						                                 1
z)   ostatné nevyhradené nerasty výhradných ložísk (lomový kameň a pod.)                 0,3

								 Príloha č. 3 nariadenia vlády 
								Slovenskej republiky č...../2001 Z.z.

Priznanie úhrady za vydobyté nerasty
za ............... štvrťrok roka ..............

1.	Názov a sídlo organizácie, ktorá má určený dobývací priestor (platiteľ úhrady):

     ........................................................................................................................................

2.	Názov dobývacieho priestoru:

     ........................................................................................................................................

3.	Druh nerastu alebo skupiny nerastov, pre ložisko ktorých bol dobývací priestor určený:

    ..........................................................................................................................................

4.  Náklady na dobývanie nerastu (tis. Sk): .........................................................................

5.	Celkové náklady na zhotovenie výrobkov  z vydobytých nerastov (tis. Sk):

     .........................................................................................................................................

6.  Tržby dosiahnuté za odpredaj výrobkov (tis. Sk): ...........................................................

7.  Sadzba úhrady (%): ........................................................................................................

8.	Úhrada za vydobyté nerasty (bod 4 : bod 5)  x  bod 6  x  (bod7 : 100) (tis. Sk):

     ...................................................

9.	Úhrada za vydobyté nerasty..............Sk zaplatená na osobitný účet štátneho rozpočtu

     č. ..................... dňa .........................

V............................... dňa ..............................

							         odtlačok pečiatky a meno a podpis
							       štatutárneho zástupcu platiteľa úhrady

K priznaniu sa priloží:
a)	kalkulácia nákladov podľa jednotlivých položiek, ktoré boli zahrnuté do nákladov na dobývanie nerastu,
b)	kalkulácia nákladov podľa jednotlivých položiek, ktoré boli zahrnuté do celkových nákladov na zhotovenie výrobkov z vydobytých nerastov
c)	špecifikácia tržieb podľa druhov odpredaných výrobkov a výrobkov použitých pre vlastnú potrebu.
Príloha č. 4 nariadenia vlády
								Slovenskej republiky č...../2001 Z.z.

Priznanie úhrady za uskladňovanie plynov alebo kvapalín
za .............. štvrťrok roka ....................

1.	Názov organizácie, ktorej bolo povolené uskladňovanie plynov alebo kvapalín (platiteľ úhrady):

     .........................................................................................................................................

2.	Množstvo uskladneného (zatlačeného) plynu (m^3) alebo kvapaliny (t):

     .........................................................................................................................................

3.  Sadzba úhrady:  0,015 Sk/m^3 alebo t (§ 5 ods. 2)

4.  Úhrada za uskladňovanie (bod 2 x bod 3) Sk: ................................................................

6.	Úhrada za uskladňovanie .........................Sk   zaplatená   na osobitný   účet  štátneho
 
     rozpočtu č. ................ dňa ........................ .

V ........................................ dňa ................................

									
							          odtlačok pečiatky a meno a podpis
							       štatutárneho zástupcu platiteľa úhrady